
Folketingets Europaudvalg

Christiansborg, den 5. maj 2003

EU-Konventssekretariatet
Til

udvalgets medlemmer og stedfortrædere

samt de danske repræsentanter i Konventet

Samling af Præsidiets første udkast til artikler i forfatningstraktatens del I m.m.


Resumé

I bilag 1 til denne Info-note er samlet de første udkast til artikler i forfatningstraktatens del I, som Præsidiet har offentliggjort, samt udkastet til del III og protokollerne om nærhedsprincippet og nationale parlamenter. 

Bilag 2 indeholder en oversigt over de Info-noter, hvori de forskellige artikler er nærmere analyseret, og hvori drøftelserne af dem i Konventet er resumeret. 

Selve denne Info-note indeholder meget kortfattede kommentarer til artiklerne i del I.

Forfatningstraktatens del I indeholder følgende grupper af artikler:

Afsnit I om definition af Unionen og dens mål (art. 1-4) 

Afsnit II om de grundlæggende rettigheder og unionsborgerskabet (art. 5-7)

Afsnit III om Unionens beføjelser (art. 8-16) 

Afsnit IV om Unionens institutioner (art. 14-23) 

Afsnit V om udøvelse af Unionens beføjelser (art. 24-33)

Afsnit VI om Unionens demokratiske liv (art. 33-37) 

Afsnit VII om Unionens finanser (art. 38-40)

Afsnit VIII om Unionens optræden udadtil (se art. 29-30)

Afsnit IX om Unionen og dens nærområder (art. 42) 

Afsnit X om medlemskab af Unionen (art. 43-46) 


Europaudvalgets medlemmer er som bekendt inviteret til et uformelt morgenmøde i Udenrigsministeriet onsdag den 7. maj kl. 8 (jf. Info-note I 237). Med henblik herpå udsendes hermed en samling af de artikler i forfatningstraktatens del I m.m., som Præsidiet på nuværende tidspunkt har fremsendt udkast til. Artiklerne er optrykt i bilag 1. Info-noten vil samtidig kunne tjene som baggrundsmateriale i den offentlige debat herhjemme om forfatningstraktaten i maj måned. 

Efter planen vil Præsidiet nemlig i slutningen af maj måned offentliggøre et revideret udkast til artiklerne i del I og del III samt et første udkast til de resterende artikler i del II. Ideen er, at det reviderede udkast skal afspejle de ændringsforslag, der løbende er stillet til det første udkast, samt drøftelserne i Konventet. Fra det tidspunkt vil det være Præsidiets reviderede udkast, som det vil være interessant at diskutere.

Den 23. april offentliggjorde Præsidiet for Det Europæiske Konvent sit udkast til næsten alle de resterende artikler i forfatningstraktatens del I (jf. Info-note I 235 og I 236)
. Siden Giscard d'Estaing den 28. oktober 2002 offentliggjorde Præsidiets første udkast til et "skelet" for traktaten (jf. Info-note I 27 og I 29), har Præsidiet drypvis offentliggjort udkast til artiklerne i de forskellige afsnit, som del I er opdelt i. I bilag 2 er givet en oversigt over, hvilke CONV-dokumenter det drejer sig om, i hvilke Info-noter udkastene er offentliggjort på dansk, respektive analyseret, og i hvilke Info-noter drøftelserne af dem i Konventet er resumeret. 

I bilag 2 er også medtaget henvisninger til:

· De offentliggjorte artikler i del II (angående området for frihed, sikkerhed og retfærdighed og angående EU's forbindelser udadtil)

· Artikel A-I i del III

· Protokollerne om nærhedsprincippet og de nationale parlamenters rolle

De offentliggjorte artikler i del II er ikke optrykt her. Der henvises til Info-note I 182 og I 236, respektive Info-note I 199 og I 242, hvor de er optrykt, respektive analyseret.

Artiklerne i del III  og protokollerne om nærhedsprincippet og de nationale parlamenters rolle er optrykt i bilag 1, men er ikke kommenteret i noten. 

Det vigtigste i denne Info-note er bilag 1. Her er de udkast, som Præsidiet har offentliggjort løbende i 11 CONV-dokumenter med kommentarer, optrykt samlet i nummerrækkefølge
. 

Nedenfor er de enkelte artikler i del I kommenteret ganske kort. Dels er hoved​emnet for artiklen nævnt. Dels er der i nogle tilfælde tilføjet en sætning eller to om de hidtidige drøftelser i Konventet. For en nærmere uddybning henvises til de Info-noter, der er anført i bilag 2.

Afsnit I om definition af Unionen og dens mål

Artikel 1 handler om oprettelse af Unionen. Her nævnes Unionens dobbelte legitimitet: "de europæiske folks og staters vilje". Nogle ønsker at kalde resultatet en traktat, andre en forfatning. Kompromiset bliver formentlig forfatningstraktat. Udtrykket "efter føderal model" kritiseres kraftigt fra nogle medlemmers side. Der er bred enighed om, at Unionen skal respektere medlemsstaternes nationale identitet.

Artikel 2 drejer sig om Unionens værdier: menneskelig værdighed, frihed, demokrati, retsstat og respekt for menneskerettighederne. Der tales også om et fredeligt samfund, hvor der hersker tolerance, retfærdighed og solidaritet. I forbindelse med denne artikel har der været en stor diskussion i Konventet om, hvorvidt der skal være en reference til de kristne værdier, den religiøse arv eller lignende formuleringer. En række konventsmedlemmer foreslår, at man ophøjer nogle af "målene", f.eks. ligestilling, i artikel 3 til "værdier".

Artikel 3 om Unionens mål opregner en lang række mål. Mange går ind for, at man blandt målene også nævner en europæisk social model.

Artikel 4 siger kort og godt, at Unionen har status som juridisk person. Det er der almindelig tilslutning til.

Afsnit II om de grundlæggende rettigheder og 

unionsborgerskabet

Artikel 5 handler om grundlæggende rettigheder. Der er enighed om, at EU's charter om grundlæggende rettigheder skal være juridisk bindende og skal udgøre en integrerende del af forfatningen. Der er dog forskellige opfattelser af, hvorvidt charteret skal indskrives direkte i forfatningstraktaten eller skal optrykkes i en protokol. Der er bred enighed om, at EU skal kunne tilslutte sig den europæiske menneskerettighedskonvention. 

Artikel 6 indeholder et forbud mod forskelsbehandling på grundlag af nationalitet, hvilket svarer til den nuværende traktat.

Artikel 7 er bestemmelserne om unionsborgerskab.

Afsnit III om Unionens beføjelser

Artikel 8 handler om de grundlæggende principper for kompetencefordelingen. Her nævnes nærhedsprincippet, proportionalitetsprincippet og princippet om loyalt samarbejde. Der er almindelig enighed om, at Unionen kun har de beføjelser, som medlemsstaterne har besluttet at overdrage til den.

Artikel 9 handler om anvendelsen af disse grundlæggende principper. Der er udbredt enighed om, at unionsretten har forrang frem for medlemsstaternes ret. 

Artikel 10, 11 og 15 indeholder en opregning af kompetencekategorier: enekompetence (artikel 11), delt kompetence (artikel 12) og "områder med understøttende handling" (artikel 15).

Artikel 13 og 14 handler om samordning af de økonomiske politikker og om den fælles specifikke udenrigs- og sikkerhedspolitik.

Artikel 16 indeholder Præsidiets udkast til en ny fleksibilitetsklausul til afløsning af "gummiparagraffen" i TEF artikel 308. 

Afsnit IV om Unionens institutioner

Artikel 14 om Unionens fælles institutionelle ramme opregner EU's syv institutioner, som er Europa-Parlamentet, Det Europæiske Råd, Ministerrådet, 

Europa-Kommissionen, Den Europæiske Unions Domstol, Den Europæiske Centralbank og Revisionsretten. 

Artikel 15 giver Europa-Parlamentet større indflydelse på lovgivningen og traktatfæster generelt Europa-Parlamentets ligestilling med Ministerrådet i lovgivningsprocessen. Antallet af medlemmer af Europa-Parlamentet foreslås fastsat til 700, der fordeles efter den såkaldte degressive proportionalitets metode, idet hver stat som minimum har fire medlemmer. 

Artikel 16 og 16a indeholder Præsidiets meget debatterede forslag om, at Det Europæiske Råd fremover skal vælge en fast formand eller "præsident" for 2½ år med mulighed for forlængelse i yderligere 2½ år. Der er tale om en heltidsstilling, og den, der udnævnes, skal på det tidspunkt være medlem af Det Europæiske Råd (altså være stats- eller regeringschef) eller have været det i mindst to år. Formanden for Det Europæiske Råd skal repræsentere Unionen udadtil inden for den fælles udenrigs- og sikkerhedspolitik samt styre og give impuls til Det Europæiske Råds arbejde og tilføre det sammenhængskraft og konsensus. Udenrigsministrene skal fremover ikke automatisk deltage i møderne i Det Europæiske Råd.

Artikel 17, 17a og 17b drejer sig om Ministerrådet. Præsidiet foreslår en reduktion af antallet af rådssammensætninger og indfører ét lovgivende råd, der sammen med Europa-Parlamentet skal vedtage Unionens love og rammelove. Rådet for udenrigsanliggender skal ledes af Unionens udenrigsminister. Der foreslås nye afstemningsregler i Rådet, som tilgodeser de store lande. Der indføres et nyt dobbelt kvalificeret flertal bestående af 1) et flertal af lande og 2) lande repræsenterende 60 pct. af borgerne i EU.

Artikel 18 og 18a indeholder et forslag om, at Europa-Kommissionen reduceres fra Nicetraktatens 25 kommissærer til højst 15. Det møder stærk modstand fra en række mindre medlemslande, som er bange for at miste deres kommissærpost. For at afbøde noget af kritikken foreslås det, at Kommissionens formand skal kunne udnævne et antal såkaldte "delegerede kommissærer", der dog ikke skal være medlem af Kommissionen og ikke har stemmeret. Formanden for Kommissionen skal vælges af Europa-Parlamentet på grundlag af et forslag fra Det Europæiske Råd.

Artikel 19 traktatfæster Unionens udenrigsminister, som foreslås udnævnt af stats- og regeringscheferne med kvalificeret flertal. Kommissionens formand skal give sit samtykke, idet udenrigsministeren samtidig bliver næstformand i Kommissionen. Udenrigsministeren skal bidrage til udformningen af EU's fælles udenrigs-, sikkerheds- og forsvarspolitik og skal ligeledes være ansvarlig for EU's øvrige eksterne forbindelser. Han skal med sine "to kasketter" forene de to funktioner, som i øjeblikket varetages af den høje repræsentant og kommissæren for udenrigsanliggender. 

Artikel 20 drejer sig om Den Europæiske Unions Domstol, som fortsat skal bestå af én dommer pr. medlemsstat. 

Artikel 21 nævner Den Europæiske Centralbank blandt EU's institutioner.

Artikel 22 handler om Revisionsretten.

Artikel 23 opregner Unionens rådgivende organer, nemlig Regionsudvalget og Det Økonomiske og Sociale Udvalg

Afsnit V om udøvelse af Unionens beføjelser

Artikel 24-28 opregner de typer af retsinstrumenter, Unionen fremover kan benytte sig af. Præsidiet foreslår de nuværende 15 typer reduceret til 6:

· europæiske love

· europæiske rammelove

· europæiske forordninger

· europæiske afgørelser

· europæiske henstillinger

· europæiske udtalelser

Henstillinger og udtalelser er som nu ikke-bindende. Der er bred tilslutning til, at hovedreglen skal være, at lovgiverne (dvs. Ministerrådet og Europa-Parlamentet) anvender proceduren for fælles beslutningstagning, som fremover blot kaldes lovgivningsproceduren, ligesom der er stemning for, at afstemninger med kvalificeret flertal skal være hovedreglen. Der er flertal for at præcisere, at lovgivningen skal foregå for åbne døre. 

Artikel 29 om EU's fælles udenrigs- og sikkerhedspolitik indeholder et klart hierarki. Det Europæiske Råd definerer Unionens strategiske interesser og fastlægger målene for den fælles udenrigs- og sikkerhedspolitik. Ministerrådet udformer denne politik, som gennemføres af Unionens udenrigsminister og medlemsstaterne under anvendelse af nationale midler og Unionens midler. Europa-Parlamentet høres om de vigtigste aspekter og grundlæggende valg. Inden for udenrigspolitikken er hovedreglen stadig enstemmighed, men der er en række undtagelser herfra. Inden for udenrigspolitikken har Kommissionen ikke monopol på at fremsætte forslag. Initiativret her: 1) en medlemsstat, 2) Unionens udenrigsminister og 3) udenrigsministeren i fællesskab med Kommissionen. Præsidiet erkender, at det i forbindelse med Irak-krigen ikke lykkedes at finde fælles fodslag, og nøjes derfor med i forfatningstraktaten at foreslå nogle mekanismer, som tilskynder til konvergens og gensidig solidaritet, og som gradvis vil kunne føre til en fælles udenrigs- og sikkerhedspolitik, hvis ellers landene er indstillet på at samarbejde. 

Artikel 30 handler om den fælles sikkerheds- og forsvarspolitik. Den udgør en integrerende del af den fælles udenrigs- og sikkerhedspolitik. Det særegne ved den fælles sikkerheds- og forsvarspolitik er, at den operationelle kapacitet, Unionen råder over, er nationale midler. Der lægges op til tre niveauer for samarbejde: 1) det almindelige samarbejde mellem alle medlemsstater, hvor Rådet dog kan overdrage gennemførelse af en bestemt opgave til en gruppe af medlemsstater, 2) et struktureret samarbejde mellem de medlemstater, som ønsker det, og som har et højt niveau for militær kapacitet, og 3) et tættere gensidigt forsvarssamarbejde mellem medlemsstater, som vil påtage sig en gensidig forsvarsforpligtelse. 

Artikel X er en horisontal solidaritetsbestemmelse angående terrorangreb.

Artikel 31 og forfatningstraktatens artikler i øvrigt indebærer, at den hidtidige søjlestruktur opgives. Fremover skal der være én retlig og institutionel ramme, idet man dog anerkender de særlige karakteristika ved området for retlige og indre anliggender. Der skal så vidt muligt foretages en adskillelse mellem lovgivningsmæssige og operationelle opgaver. 

Artikel 32 drejer sig om fælles principper for Unionens retsakter. Man gentager kravet fra TEF artikel 253 om begrundelse for retsakterne. 

Artikel 33 er en tilpasset gengivelse af den gældende TEF artikel 254 om offentliggørelse og ikrafttræden af retsakter. 


Afsnit VI om Unionens demokratiske liv

Artikel 33 fastlægger princippet om, at alle borgere er lige over for EU's institutioner.

Artikel 34 fastslår, at enhver borger har ret til at deltage i Unionens demokratiske liv. Det samme gælder civilsamfundets forskellige organisationer. På konventsmødet den 24. april 2003 var der et udbredt ønske om at tilføje arbejdsmarkedets parter og den sociale dialog i artiklen om deltagelsesdemokrati. 

Artikel 35 nævner den europæiske ombudsmand, som hidtil har været hjemlet  i  TEF artikel 195.

Artikel 35a bygger på TEF artikel 191 og fastslår, at politiske partier på europæisk plan bidrager til at skabe en europæisk bevidsthed og til at udtrykke unionsborgernes politiske vilje.
Artikel 36 fastlægger principperne for åbenhed i EU samt mulighederne for at få aktindsigt i EU-institutionernes dokumenter. Samtidig fastsættes det, at både Europa-Parlamentets og Ministerrådets samlinger skal være offentlige, når de forhandler om lovgivningsforslag. 

Artikel 36a fastslår, at enhver har ret til beskyttelse af personoplysninger, der vedrører ham/hende. 

Artikel 37 er en nydannelse. Den kræver, at Unionen skal respektere den status, som kirker, religiøse sammenslutninger samt filosofiske og konfessions​løse organisationer har i medlemstaterne. Den kan opfattes som et kompromis mellem de konventsmedlemmer, som ønsker Unionens religiøse arv indskrevet i artikel 2, og de medlemmer, som er stærkt imod at "blande Gud ind i det".

Som artikel X har Giscard d'Estaing foreslået oprettet "De europæiske folks kongres". Den skal bestå af 700 deltagere, hvoraf 1/3 skal komme fra Europa-Parlamentet og 2/3 skal udpeges af de nationale parlamenter. Bestemmelsen foreslås indsat i afsnit VI om Unionens demokratiske liv for at understrege, at der ikke er tale om en ny institution. Kongressen skal træde sammen mindst én gang om året og have til opgave at tage det europæiske politiske liv op til overvejelse. Såvel i Præsidiet som i Konventet i øvrigt er der stærk modstand mod ideen om oprettelse af en sådan "folkekongres". 

Afsnit VII om Unionens finanser 

Artikel 38-39 handler om Unionens egne indtægter og om budgetmæssige og finansielle principper. Indholdet svarer stort set til de eksisterende bestemmelser i TEF artikel 268-280. Det er fortsat medlemsstaternes regeringer i Ministerrådet, der vedtager "EU's egne indtægter" efter national ratifikation, mens Europa-Parlamentet blot skal høres. Man opretholder også princippet om, at indtægter og udgifter skal balancere, samt at bevillinger kun kan blive opført i budgettet, når der foreligger en basisretsakt.

Artikel 40 adskiller sig heller ikke radikalt fra den nuværende ordning, idet den blot fastslår, at Europa-Parlamentet og Rådet på forslag af Kommissionen i fællesskab vedtager Unionens årlige budget. Der er enighed om, at man skal opgive at skelne mellem obligatoriske og ikke-obligatoriske udgifter. Under drøftelsen i Konventet ønskede mange medlemmer at  give Europa-Parlamentet større indflydelse på budgettet, og der er nedsat to "diskussionskredse", som beskæftiger sig med budgetproceduren og med EU's egne indtægter.

Afsnit VIII om Unionens optræden udadtil

Artikel 41 eksisterer ikke. Giscard d'Estaings oprindelige "skelet" til forfatningstraktaten (jf. Info-note I 27 og I 29) indeholdt et afsnit med ovenstående overskrift. Her forudså man en artikel 41, som skulle fastlægge, hvem der repræsenterer Unionen i internationale forbindelser, og hvilken rolle den højtstående repræsentant for den fælles udenrigs- og sikkerhedspolitik skulle have. Præsidiet har ikke offentliggjort noget udkast til artikel 41, og det indhold, den skulle have haft, er behandlet andetsteds i traktatudkastet, bl.a. i artikel 29 og 30 om EU's fælles udenrigspolitik og i artikel 19 om Unionens udenrigsminister. 

Afsnit IX om Unionen og dens nærområder 

Artikel 42 indeholder en bestemmelse om, at Unionen udvikler priviligerede forbindelser med sine nabolande. Målet er at etablere en "naboskabspolitik" ved at indgå særlige aftaler med de berørte stater.

Afsnit X om medlemskab af Unionen

Artikel 43-44 indeholder reglerne for at blive optaget som medlemsstat og procedurerne i forbindelse med tiltrædelse. De svarer stort set til de gældende regler.

Artikel 45 fastsætter reglerne for at suspendere en medlemsstats rettigheder, hvis denne stat groft og vedvarende overtræder Unionens værdier. De svarer ligeledes stort set til de gældende regler. 

Artikel 46 er ny. Den beskriver, hvordan en medlemsstat frivilligt kan udtræde af Unionen. Artiklen indeholder regler om forhandling mellem den udtrædende stat og Rådet om en udtrædelsesaftale, men en sådan er ikke en betingelse for at udtræde. 

Med venlig hilsen

Bjørn Einersen

Bilag 1

Samling af tekster 

Udkast til forfatningstraktatens del I

Afsnit I: Definition af Unionen og dens mål

Artikel 1: Oprettelse af Unionen

1. Ud fra de europæiske folks og staters vilje til at skabe en fælles fremtid oprettes der ved denne forfatning en union [benævnt ...], hvor medlemsstaternes politikker samordnes, og som efter føderal model forvalter visse fælles kompetencer.

2. Unionen respekterer medlemsstaternes nationale identitet.

3. Unionen er åben for alle europæiske stater, hvis folk deler de samme værdier, som respekterer disse værdier, og som forpligter sig til at fremme dem i fællesskab.

Artikel 2: Unionens værdier

Unionen bygger på værdierne menneskelig værdighed, frihed, demokrati, retsstat og respekt for menneskerettighederne, der alle er værdier, som medlemsstaterne har til fælles. Den sigter på at være et fredeligt samfund, hvor der hersker tolerance, retfærdighed og solidaritet.

Artikel 3: Unionens mål

1. Unionens mål er at fremme fred, dens værdier og dens befolkningers velfærd.

2. Unionen skal arbejde for et Europa med bæredygtig udvikling baseret på en afbalanceret økonomisk vækst og social retfærdighed med et frit indre marked og en økonomisk og monetær union, der tager sigte på fuld beskæftigelse og fører til et højt niveau for konkurrenceevne og levestandard. Den skal fremme økonomisk og social samhørighed, ligestilling mellem mænd og kvinder og miljømæssig og social beskyttelse og skal skabe videnskabeligt og teknologisk fremskridt, herunder udforskning af rummet. Den skal fremme solidaritet mellem generationer og stater og lige muligheder for alle.

3. Unionen skal udgøre et område med fred, sikkerhed og retfærdighed, hvor dens fælles værdier udvikles, og rigdommen i dens kulturelle mangfoldighed respekteres.

4. I forsvaret for Europas uafhængighed og interesser skal Unionen tilstræbe at fremme sine værdier i den øvrige verden. Den skal bidrage til bæredygtig udvikling af verden, solidaritet og gensidig respekt folkene imellem, udryddelse af fattigdom og beskyttelse af børns rettigheder, nøje overholdelse af internationalt godkendte retlige forpligtelser og fred mellem stater.

5. Disse værdier skal søges opfyldt med passende midler afhængigt af, i hvilket omfang de relevante beføjelser er tillagt Unionen ved denne forfatning.

Artikel 4: Juridisk person

Unionen har status som juridisk person.

Afsnit II: De grundlæggende rettigheder og 

unionsborgerskabet

Artikel 5: Grundlæggende rettigheder

1. Chartret om grundlæggende rettigheder udgør en integrerende del af forfatningen. Chartret findes [i anden del af/i en protokol knyttet til] denne forfatning.1

2. Unionen kan tiltræde den europæiske konvention til beskyttelse af menneskerettigheder og grundlæggende frihedsrettigheder. Tiltrædelse af denne konvention ændrer ikke Unionens kompetencer som fastsat i denne forfatning.

3. De grundlæggende rettigheder, således som de garanteres ved den europæiske konvention til beskyttelse af menneskerettigheder og grundlæggende frihedsrettigheder, og således som de følger af medlemsstaternes fælles forfatningsmæssige traditioner, indgår som generelle principper i unionsretten.

1 [Chartrets fulde tekst med alle de redaktionelle tilpasninger, der er nævnt i den endelige rapport fra Arbejdsgruppe II (CONV 354/02), indsættes afhængig af den beslutning, som konventet skal træffe, enten i forfatningens anden del eller i en protokol knyttet hertil].

Artikel 6: Forbud mod forskelsbehandling på grundlag af nationalitet

Inden for denne forfatnings anvendelsesområde og med forbehold af dennes særlige bestemmelser er al forskelsbehandling, der udøves på grundlag af nationalitet, forbudt.

Artikel 7: Unionsborgerskab

1. Unionsborgerskab har enhver, der er statsborger i en medlemsstat. Unionsborgerskab er et supplement til det nationale statsborgerskab og træder ikke i stedet for dette. Alle unionsborgere er lige for loven.

2. Enhver unionsborger har de rettigheder og er underkastet de pligter, der er indeholdt i denne forfatning. Enhver unionsborger

– har ret til at færdes og opholde sig frit på medlemsstaternes område

– har valgret og er valgbar ved valg til Europa-Parlamentet og ved kommunale valg i den medlemsstat, hvor den pågældende har bopæl, på samme betingelser som statsborgerne i denne stat

– nyder i tredjelande, hvor den medlemsstat, hvori den pågældende er statsborger, ikke er repræsenteret, enhver medlemsstats diplomatiske og konsulære myndigheders beskyttelse på samme vilkår som statsborgere i denne medlemsstat

– har ret til at indgive andragender til Europa-Parlamentet, henvende sig til Den Europæiske Ombudsmand samt skrive til Unionens institutioner eller rådgivende organer på et af Unionens sprog og få svar på samme sprog.

3. Disse rettigheder udøves med de begrænsninger og under de betingelser, der er fastsat i denne traktat og i gennemførelsesbestemmelserne hertil.

Afsnit III: Unionens beføjelser

Artikel 8: De grundlæggende principper

1. Unionens kompetencefordeling og -udøvelse styres af princippet om kompetencetildeling, subsidiaritetsprincippet, proportionalitetsprincippet og princippet om loyalt samarbejde.

2. Ifølge princippet om kompetencetildeling handler Unionen inden for rammerne af de beføjelser, der er tillagt den ved forfatningen, med henblik på at opfylde de mål, den fastsætter. Enhver beføjelse, der ikke er tillagt Unionen ved forfatningen, tilkommer medlemsstaterne.

3. Ifølge subsidiaritetsprincippet handler Unionen kun på de områder, som ikke hører ind under dens enekompetence, hvis og i det omfang målene for den påtænkte handling ikke i tilstrækkelig grad kan opfyldes af medlemsstaterne, men på grund af den påtænkte handlings omfang eller virkninger, bedre kan gennemføres på fællesskabsplan.

4. Ifølge proportionalitetsprincippet går indholdet og formen af Unionens handling ikke ud over, hvad der er nødvendigt for at nå denne forfatnings mål.

5. Ifølge princippet om loyalt samarbejde respekterer Unionen og medlemsstaterne hinanden og bistår hinanden ved gennemførelsen af de opgaver, der følger af forfatningen.

Artikel 9: Anvendelse af de grundlæggende principper

1. Forfatningen og den ret, som Unionens institutioner har vedtaget under udøvelsen af de beføjelser, der er tillagt den herved, har forrang frem for medlemsstaternes ret.

2. Under udøvelsen af de beføjelser, som ikke hører ind under Unionens enekompetence, anvender institutionerne subsidiaritetsprincippet i overensstemmelse med protokollen om anvendelse af nærhedsprincippet og proportionalitetsprincippet, der er knyttet som bilag til forfatningen. Den procedure, der er fastlagt i denne protokol, giver medlemsstaternes nationale parlamenter mulighed for at sikre, at nærhedsprincippet overholdes.1

3. Under udøvelsen af Unionens beføjelser anvender institutionerne proportionalitetsprincippet i overensstemmelse med samme protokol.

4. Medlemsstaterne træffer alle almindelige eller særlige foranstaltninger, som er egnede til at sikre opfyldelsen af de forpligtelser, som følger af denne traktat eller af retsakter vedtaget af Unionens institutioner.

5. I overensstemmelse med princippet om loyalt samarbejde letter medlemsstaterne Unionen i gennemførelsen af dens opgaver og afholder sig fra at træffe foranstaltninger, der er egnede til at bringe virkeliggørelsen af denne forfatnings målsætning i fare. Unionen optræder loyalt over for medlemsstaterne.

6. Unionen respekterer medlemsstaternes nationale identitet i forbindelse med deres grundlæggende struktur og en stats centrale funktioner og navnlig dens politiske og forfatningsmæssige struktur, herunder organiseringen af de offentlige myndigheder på nationalt, regionalt og lokalt plan.


1. En ny udgave af protokollen vil snarest blive udsendt
Artikel 10: Kompetencekategorier

1. Når forfatningen tillægger Unionen enekompetence på et givet område, kan kun Unionen lovgive og vedtage juridisk bindende retsakter, idet medlemsstaterne kun selv har beføjelse hertil efter bemyndigelse fra Unionen.

2. Når forfatningen tillægger Unionen delt kompetence med medlemsstaterne på et givet område, har Unionen og medlemsstaterne beføjelse til at lovgive og vedtage juridisk bindende retsakter på dette område. Medlemsstaterne udøver kun deres kompetence, hvis og i det omfang, Unionen ikke udøver sin.

3. Unionen har kompetence til at samordne medlemsstaternes økonomiske politikker.

4. Unionen har kompetence til at udforme og gennemføre en fælles udenrigs- og sikkerhedspolitik, herunder gradvis udformning af en fælles forsvarspolitik.

5. På visse områder og under de betingelser, der er fastlagt i forfatningen, har Unionen beføjelse til at iværksætte handlinger for at samordne, supplere eller understøtte medlemsstaternes indsats, uden at denne beføjelse dog træder i stedet for medlemsstaternes beføjelser på disse områder.

6. Unionen udøver sine beføjelser med henblik på at gennemføre de politikker, der er fastlagt i forfatningens del II, i overensstemmelse med de specifikke bestemmelser for de enkelte områder heri.

Artikel 11: Områder med enekompetencer

1. Unionen har enekompetence til at sikre fri bevægelighed for personer, varer, tjenesteydelser og kapital og fastlægge konkurrenceregler på det indre marked samt på følgende områder

– toldunionen

– den fælles handelspolitik

– den monetære politik for de medlemsstater, der har indført euroen

– bevarelsen af havets biologiske ressourcer inden for rammerne af den fælles fiskeripolitik.

2. Unionen har enekompetence i forbindelse med indgåelse af en international aftale, når denne indgåelse er omhandlet i en retsakt vedtaget af Unionen, når den er nødvendig for at give Unionen mulighed for at udøve sin kompetence på internt plan, eller når den berører en intern retsakt vedtaget af Unionen.

Artikel 12: Områder med delt kompetence

1. Unionen deler kompetence med medlemsstaterne, når forfatningen tillægger den en kompetence, som ikke vedrører de i artikel 11 og 15 omhandlede områder.

2. Omfanget af Unionens delte kompetencer er fastlagt ved bestemmelserne i del II.

3. Når Unionen ikke har udøvet eller ophører med at udøve sin kompetence på et område med delt kompetence, kan medlemsstaterne udøve deres.

4. Delt kompetence mellem Unionen og medlemsstaterne finder anvendelse på følgende hovedområder:

– det indre marked

– området med frihed, sikkerhed og retfærdighed

– landbrug og fiskeri

– transport

– transeuropæiske net

– energi

– social- og arbejdsmarkedspolitik

– økonomisk og social samhørighed

– miljø

– folkesundhed og

– forbrugerbeskyttelse

5. På områderne forskning, teknologisk udvikling og rumfart har Unionen kompetence til at gennemføre aktioner, navnlig iværksættelse af programmer, uden at udøvelsen af denne kompetence kan resultere i et forbud over for medlemsstaterne mod at udøve deres.

6. På områderne udviklingssamarbejde og humanitær bistand har Unionen kompetence til at iværksætte aktioner og føre en fælles politik, uden at udøvelsen af denne kompetence kan resultere i et forbud over for medlemsstaterne mod at udøve deres.

Artikel 13: Samordning af de økonomiske politikker

1. Unionen samordner medlemsstaternes økonomiske politikker, navnlig ved at fastlægge de overordnede retningslinjer for disse politikker.

2. Medlemsstaterne varetager deres økonomiske politikker under hensyntagen til deres fælles interesse med henblik på at bidrage til virkeliggørelsen af Unionens mål.

3. Der gælder specifikke bestemmelser for de medlemsstater, der har indført euroen.

Artikel 14: Den fælles specifikke udenrigs- og sikkerhedspolitik

1. Medlemsstaterne støtter aktivt og uforbeholdent Unionens fælles udenrigs- og sikkerhedspolitik i en ånd af loyalitet og gensidig solidaritet. De afstår fra enhver handling, som strider mod Unionens interesser, eller som kan skade dens effektivitet.

Artikel 15: Områder med understøttende handling

1. Unionen kan iværksætte koordinerende, supplerende eller understøttende handlinger. Omfanget af denne kompetence fastlægges ved bestemmelserne i del II.

2. Områderne for understøttende handling er

– beskæftigelse

– industri

– uddannelse, erhvervsuddannelse og ungdom

– kultur

– sport

– beskyttelse mod katastrofer.

3. Medlemsstaterne samordner inden for Unionen deres nationale politikker på beskæftigelsesområdet.

4. De juridisk bindende retsakter, som Unionen vedtager på grundlag af de specifikke bestemmelser for disse områder i del II, kan ikke omfatte harmonisering af medlemsstaternes love og administrative bestemmelser.

Artikel 16: Fleksibilitetsbestemmelse

1. Såfremt en handling fra Unionens side viser sig påkrævet inden for rammerne af de politikker, der er fastlagt i del II, for at virkeliggøre et af de mål, der er fastsat i denne forfatning, og denne forfatning ikke indeholder fornøden hjemmel hertil, udfærdiger Rådet på forslag af Kommissionen og efter at have indhentet samstemmende udtalelse fra Europa-Parlamentet med enstemmighed passende forskrifter herom.

2. Kommissionen henleder inden for rammerne af proceduren for kontrol med overholdelsen af subsidiaritetsprincippet i artikel 9 medlemsstaternes nationale parlamenters opmærksomhed på forslag, der bygger på denne artikel.

3. De bestemmelser, som vedtages på grundlag af denne artikel, kan ikke omfatte harmonisering af medlemsstaternes love og administrative bestemmelser i de tilfælde, hvor forfatningen udelukker en sådan harmonisering.

Afsnit IV: Unionens institutioner

Artikel 14: Unionens institutioner

1. Unionen har en fælles institutionel ramme, der tager sigte på

at forfølge Unionens mål

at fremme Unionens værdier

at tjene Unionens, dens borgeres og dens medlemsstaters interesser

og på at sikre sammenhæng, effektivitet og kontinuitet i de politikker og foranstaltninger, den iværksætter for at nå sine mål.

2. Denne institutionelle ramme består af:

Europa-Parlamentet

Det Europæiske Råd

Ministerrådet

Europa-Kommissionen

Den Europæiske Unions Domstol

Den Europæiske Centralbank

Revisionsretten.
3. Hver institution handler inden for rammerne af de beføjelser, som er tillagt den ved forfatningen, i overensstemmelse med de procedurer og betingelser, der er fastsat heri. Institutionerne samarbejder loyalt med hinanden.

Artikel 15: Europa-Parlamentet

1. Europa-Parlamentet udøver sammen med Rådet den lovgivende funktion samt en politisk kontrolfunktion og en rådgivende funktion på de betingelser, der er fastsat i forfatningen. Det vælger Europa-Kommissionens formand.

2. Europa-Parlamentet vælges direkte af de europæiske borgere ved almindelige, frie og hemmelige valg for en mandatperiode på fem år. Antallet af medlemmer må ikke overstige 700. Europas borgere repræsenteres degressivt proportionelt, idet der fastsættes en mindstetærskel på fire medlemmer af Europa-Parlamentet pr. medlemsstat.

3. Europa-Parlamentet vælger sin formand og sit præsidium blandt sine medlemmer for en periode på fem år.

Artikel 16: Det Europæiske Råd

1. Det Europæiske Råd tilfører Unionen den fremdrift, der er nødvendig for dens udvikling, og fastlægger dens overordnede politiske retningslinjer og prioriteter.

2. Det Europæiske Råd består af medlemsstaternes stats- eller regeringschefer samt af sin formand og Kommissionens formand. Udenrigsministeren deltager i dets arbejde.

3. Det Europæiske Råd træder sammen hvert kvartal efter indkaldelse fra formanden. Når dagsordenen kræver det, kan Rådets medlemmer beslutte at lade sig bistå af en minister og for Kommissionens formands vedkommende af et medlem af Kommissionen. Når situationen kræver det, indkalder formanden til et ekstraordinært møde i Det Europæiske Råd.

4. Medmindre andet er fastsat i forfatningen, træffer Det Europæiske Råd afgørelse ved konsensus.

Artikel 16a: Det Europæiske Råds formand

1. Det Europæiske Råds formand vælges af Det Europæiske Råd med kvalificeret flertal for en periode på to et halvt år med mulighed for genudnævnelse en gang. For at blive valgt skal en person være medlem af Det Europæiske Råd eller have været medlem heraf i mindst to år. Får formanden alvorligt forfald, kan Det Europæiske Råd bringe dennes mandat til ophør efter samme procedure.

Det Europæiske Råds formand varetager på sit niveau Unionens repræsentation udadtil på de områder, der hører under den fælles udenrigs- og sikkerhedspolitik.

2. Det Europæiske Råds formand styrer og giver impuls til Det Europæiske Råds arbejde og sikrer dets forberedelse og kontinuitet. Formanden bestræber sig på at fremme sammenhængskraft og konsensus i Det Europæiske Råd. Formanden forelægger Europa-Parlamentet en rapport efter hvert af sine møder.

3. Det Europæiske Råd kan ved konsensus beslutte at oprette et præsidium af sin midte bestående af tre medlemmer, der vælges efter en ordning med ligelig rotation.

4. Det Europæiske Råds formand må ikke være medlem af en anden europæisk institution eller udøve et nationalt mandat.

Artikel 17: Ministerrådet

1. Ministerrådet udøver sammen med Europa-Parlamentet den lovgivende funktion samt fastlægger politikker og udøver en koordinerende funktion på de betingelser, der er fastsat i forfatningen.

2. Ministerrådet består af en repræsentant udnævnt af hver medlemsstat på ministerniveau for hver enkelt rådssammensætning. Denne repræsentant er alene beføjet til at forpligte den medlemsstat, han eller hun repræsenterer, og til at udøve stemmeretten.

3. Medmindre andet er fastsat i forfatningen, træffer Rådet afgørelse med kvalificeret flertal.

Artikel 17a: Rådets sammensætninger

1. Rådet for almindelige anliggender sikrer sammenhængen i Ministerrådets arbejde. Det forbereder med Kommissionens deltagelse Det Europæiske Råds møder.

2. Det lovgivende Råd behandler og udtaler sig sammen med Europa-Parlamentet om europæiske love og europæiske rammelove i overensstemmelse med forfatningens bestemmelser. Alt efter dagsordenen kan hver medlemsstats repræsentant på ministerniveau bistås af en eller eventuelt to sagkyndige repræsentanter på ministerniveau.

3. Rådet for udenrigsanliggender udformer Unionens eksterne politikker på grundlag af de strategiske retningslinjer, som Det Europæiske Råd har fastlagt, og sikrer sammenhængen i dens indsats. Det har Unionens udenrigsminister som formand.

4. Rådet træder også sammen som Rådet for økonomi og finans og Rådet for retlige anliggender og sikkerhedsanliggender.

5. Rådet kan i sammensætningen almindelige anliggender beslutte, at Rådet skal træde sammen i andre sammensætninger.

6. Det Europæiske Råd kan ved konsensus beslutte, at formandskabet for en rådssammensætning, bortset fra Rådet for udenrigsanliggender, skal varetages af en medlemsstat for en periode på mindst et år under hensyn til den europæiske politiske og geografiske balance og alle medlemsstaternes forskelligartethed.

Artikel 17b: Kvalificeret flertal

1. Når Det Europæiske Råd eller Ministerrådet træffer afgørelse med kvalificeret flertal, defineres kvalificeret flertal som et flertal af medlemsstaterne, der repræsenterer mindst tre femtedele af Unionens befolkning.

2. Det Europæiske Råds formand og Kommissionens formand deltager ikke i afstemninger i Det Europæiske Råd.

Artikel 18: Europa-Kommissionen

1. Europa-Kommissionen beskytter de overordnede europæiske interesser. Den drager omsorg for anvendelsen af de i forfatningen indeholdte bestemmelser og af de bestemmelser, som med hjemmel i denne træffes af institutionerne. Den udøver tillige koordinerings-, gennemførelses- og forvaltningsfunktioner på de betingelser, der er fastsat i forfatningen.

2. Medmindre andet er fastsat i forfatningen, kan en EU-retsakt kun vedtages på forslag af Kommissionen.

3. Kommissionen består af en formand og højst fjorten andre medlemmer. Den kan bistås af delegerede kommissionsmedlemmer.

4. Kommissionen udøver sit ansvar i fuldkommen uafhængighed. Kommissionens medlemmer må ved udførelsen af deres pligter hverken søge eller modtage instruktioner fra nogen regering eller noget andet organ.

Artikel 18a: Europa-Kommissionens formand

1. På baggrund af valget til Europa-Parlamentet foreslår Det Europæiske Råd med kvalificeret flertal Europa-Parlamentet en kandidat til posten som formand for Kommissionen. Europa-Parlamentet vælger denne kandidat med et flertal af sine medlemmer. Hvis denne kandidat ikke får flertal, foreslår Det Europæiske Råd inden en måned Europa-Parlamentet en ny kandidat efter samme procedure som i første omgang.

2. Hver medlemsstat opstiller en liste med tre personer, heraf mindst en kvinde, som de anser for kvalificerede til at udøve hvervet som medlem af Europa-Kommissionen. Blandt disse personer udpeger den valgte formand op til tretten personer som medlemmer af Kommissionen under hensyn til den europæiske politiske og geografiske balance, idet disse personer udvælges på grund af deres duelighed og europæiske engagement samt deres uomtvistelige uafhængighed. Formanden og de personer, der er udpeget til medlemmer af Kommissionen, skal som kollegium godkendes af Europa-Parlamentet ved afstemning.

3. Kommissionen er som kollegium ansvarlig over for Europa-Parlamentet. Dette kan vedtage et mistillidsvotum til Kommissionen efter reglerne i artikel X i forfatningen. Hvis der vedtages et sådant mistillidsvotum, skal Kommissionens medlemmer samlet nedlægge deres hverv. De viderefører dog de løbende forretninger, indtil deres efterfølgere er blevet udnævnt.

4. Formanden for Kommissionen fastlægger retningslinjerne for Kommissionens arbejde. Formanden træffer afgørelse om dens interne organisation for at sikre sammenhæng, effektivitet og kollegialitet i dens arbejde. Formanden udnævner næstformænd blandt Kommissionens medlemmer.

5. Formanden kan udnævne delegerede kommissionsmedlemmer, der vælges efter samme kriterier som Kommissionens medlemmer. Deres antal må ikke overstige antallet af kommissionsmedlemmer.

Artikel 19: Udenrigsministeren

1. Det Europæiske Råd, der træffer afgørelse med kvalificeret flertal med samtykke fra formanden for Kommissionen, udnævner Unionens udenrigsminister. Denne fører Unionens fælles udenrigs- og sikkerhedspolitik.

2. Udenrigsministeren bidrager med sine forslag til udformningen af den fælles udenrigspolitik og gennemfører den som Rådets bemyndigede. Det samme gælder den fælles sikkerheds- og forsvarspolitik.

3. Udenrigsministeren er en af Europa-Kommissionens næstformænd. Udenrigsministeren er ansvarlig for de eksterne forbindelser og for koordineringen af de andre aspekter af Unionens optræden udadtil. I forbindelse med varetagelsen af disse ansvarsområder i Kommissionen og kun med hensyn til disse områder er han underlagt de procedurer, der gælder for Kommissionens funktion.

Artikel 20: Den Europæiske Unions Domstol

1. Domstolen, herunder Retten, sikrer overholdelsen af forfatningen og EU-retten.

Medlemsstaterne fastlægger de retsmidler, der er nødvendige for at sikre en effektiv domstolsbeskyttelse på EU-rettens område.

2. Domstolen består af en dommer pr. medlemsstat og bistås af generaladvokater. Retten består af mindst en dommer pr. medlemsstat; antallet af dommere fastsættes i Domstolens statut. Til dommere ved Domstolen og Retten og generaladvokater ved Domstolen vælges personer, hvis uafhængighed er uomtvistelig, og som opfylder betingelserne i artikel [XX] i anden del, og de udnævnes af medlemsstaternes regeringer ved fælles overenskomst for en mandatperiode på seks år. Afgående medlemmer kan genudnævnes.

3. Domstolen har kompetence til

· at træffe afgørelse i sager anlagt af Kommissionen, en medlemsstat, en institution eller fysiske og juridiske personer i de nævnte tilfælde og efter de nærmere bestemmelser i artikel [YY] i anden del

· at træffe afgørelse i præjudicielle spørgsmål efter anmodning fra de nationale domstole om fortolkning af EU-retten eller om gyldigheden af retsakter vedtaget af institutionerne

· at træffe afgørelse i appelsager vedrørende afgørelser truffet af Retten eller undtagelsesvis om at genbehandle disse afgørelser på de betingelser, der er fastsat i Domstolens statut.

Artikel 21: Den Europæiske Centralbank

1. Den Europæiske Centralbank styrer Det Europæiske System af Centralbanker, som den deltager i sammen med de nationale centralbanker.

2. Hovedmålet for banken er at fastholde prisstabilitet. Uden at målet om prisstabilitet derved berøres, støtter den de generelle økonomiske politikker i Unionen med henblik på at bidrage til gennemførelsen af Unionens mål.

3. Banken formulerer og gennemfører Unionens monetære politik. Den har eneret til at bemyndige udstedelse af euroen, Unionens valuta. Den udøver alle andre centralbankfunktioner i henhold til bestemmelserne i forfatningens anden del.

4. Banken har status som juridisk person. Den er uafhængig i udøvelsen af sine beføjelser og i sine finanser. Unionens institutioner og organer samt medlemsstaternes regeringer forpligter sig til at respektere dette princip.

5. Banken vedtager de foranstaltninger, der er nødvendige for at udøve sine funktioner i henhold til artikel [A-B] i forfatningens anden del og på de betingelser, der er fastsat i vedtægterne for banken og Det Europæiske System af Centralbanker. I henhold til disse bestemmelser bevarer de medlemsstater, der ikke har indført euroen, og deres centralbanker deres beføjelser på det monetære område.

6. På de områder, der henhører under bankens kompetenceområde, skal den høres om ethvert udkast til EU-retsakt og om ethvert udkast til national retsforskrift og kan afgive udtalelse.

7. Bankens organer, deres sammensætning og de nærmere bestemmelser om deres funktion er fastsat i artikel X-Y i anden del og i bankens vedtægter.

Artikel 22: Revisionsretten

1. Revisionsretten varetager revisionen af regnskaberne.

2. Den reviderer regnskaberne for alle Unionens indtægter og udgifter og sikrer sig, at den økonomiske forvaltning har været forsvarlig.

3. Den består af en statsborger fra hver medlemsstat. Medlemmerne udøver deres hverv i fuldkommen uafhængighed.

Artikel 23: Unionens rådgivende organer

1. Europa-Parlamentet, Ministerrådet og Kommissionen bistås af et regionsudvalg og et økonomisk og socialt udvalg med rådgivende funktioner.

2. Regionsudvalget består af repræsentanter for de regionale og lokale myndigheder, der skal være enten valgt til en regional eller lokal myndighed eller politisk ansvarlige over for en valgt forsamling.

3. Det Økonomiske og Sociale Udvalg består af repræsentanter for arbejdsgiver- og arbejdstagerorganisationer og organisationer for andre aktører i civilsamfundet, der er repræsentative, navnlig på det socioøkonomiske, samfundsmæssige, faglige og kulturelle område.

4. Regionsudvalgets og Det Økonomiske og Sociale Udvalgs medlemmer må ikke være bundet af nogen instruktion. De udfører deres hverv i fuldkommen uafhængighed og i Unionens almene interesse.

5. Reglerne for disse udvalgs sammensætning, udpegelse af medlemmerne, deres opgaver og deres funktion er fastsat i artikel XY i forfatningens anden del. Reglerne for sammensætningen revideres med jævne mellemrum af Rådet på forslag af Kommissionen under hensyn til den økonomiske, sociale og demografiske udvikling i Unionen.

Afsnit V: Udøvelse af Unionens beføjelser

Artikel 24: Unionens retsakter

1. Ved udøvelsen af de beføjelser, der er tillagt den ved forfatningen, anvender Unionen i overensstemmelse med bestemmelserne i anden del følgende juridiske instrumenter:

europæiske love, europæiske rammelove, europæiske forordninger, europæiske afgørelser, henstillinger og udtalelser.

En europæisk lov er en almengyldig lovgivningsmæssig retsakt. Den er bindende i alle

enkeltheder og gælder umiddelbart i hver medlemsstat.

En europæisk rammelov er en lovgivningsmæssig retsakt, der med hensyn til det tilsigtede mål er bindende for enhver medlemsstat, som den rettes til, men som overlader det til de nationale myndigheder at bestemme form og midler for gennemførelsen.

En europæisk forordning er en almengyldig ikke-lovgivningsmæssig retsakt til gennemførelse af lovgivningsmæssige retsakter og visse specifikke bestemmelser i forfatningen. Den er bindende i alle enkeltheder og gælder umiddelbart i hver medlemsstat.

En europæisk afgørelse er en ikke-lovgivningsmæssig retsakt, der er bindende i alle

enkeltheder. Når den angiver, hvem den er rettet til, er den kun bindende for disse.

Henstillinger og udtalelser, som institutionerne vedtager, har ikke bindende virkning.

2. Når Europa-Parlamentet og Rådet får forelagt et forslag til lovgivningsmæssig retsakt, afstår de fra at vedtage retsakter, der ikke er omhandlet i forfatningen.

Artikel 25: Lovgivningsmæssige retsakter  1)
1. Europæiske love og europæiske rammelove vedtages på forslag af Kommissionen i fællesskab af Europa-Parlamentet og Rådet i overensstemmelse med bestemmelserne for lovgivningsproceduren, der er omhandlet i artikel X (forfatningens anden del). Hvis de to institutioner ikke når til enighed, er den pågældende retsakt ikke vedtaget.

Specifikke bestemmelser finder anvendelse i de tilfælde, der er omhandlet i artikel Z

(tidligere tredje søjle).

2. I de specifikke tilfælde, der er omhandlet i forfatningen, vedtages europæiske love og

europæiske rammelove af Rådet.

3. Når Europa-Parlamentet og Rådet træffer afgørelse efter en procedure, der fører til vedtagelse af en europæisk lov eller en europæisk rammelov, er samlingerne offentlige.
1) I artikel 29 vil det blive præciseret, at lovgivningsmæssige retsakter ikke kan 

anvendes i forbindelse med FUSP.

Artikel 26: Ikke-lovgivningsmæssige retsakter

Rådet og Kommissionen samt Den Europæiske Centralbank vedtager europæiske forordninger eller europæiske afgørelser i de tilfælde, der er omhandlet i artikel 27 og 28, og i de tilfælde, der specifikt er fastlagt i forfatningen.

Artikel 27: Delegerede forordninger

1. Europæiske love og europæiske rammelove kan til Kommissionen delegere beføjelse til at udstede delegerede forordninger, der udbygger eller ændrer visse ikke-væsentlige elementer i loven eller rammeloven.

Lovene og rammelovene afgrænser udtrykkeligt delegationens formål, indhold, omfang og varighed. De væsentlige elementer på et område kan ikke være omfattet af delegation. Disse elementer er forbeholdt loven eller rammeloven.

2. Loven eller rammeloven fastlægger udtrykkeligt betingelserne for anvendelse, som

delegationen er underlagt, og som består i en eller flere af følgende muligheder:

– Europa-Parlamentet og Rådet kan beslutte at tilbagekalde delegationen.

– den delegerede forordning kan kun træde i kraft, hvis Europa-Parlamentet eller Rådet

ikke gør indsigelse inden for den frist, der er fastsat i loven eller rammeloven

– gyldigheden af bestemmelserne i den delegerede forordning bortfalder efter en frist, der er fastsat i loven eller rammeloven. Deres gyldighed kan forlænges på forslag af

Kommissionen og efter afgørelse truffet af Europa-Parlamentet og Rådet.

Med henblik på foregående afsnit træffer Europa-Parlamentet afgørelse med et flertal af

medlemmernes stemmer, og Rådet træffer afgørelse med kvalificeret flertal.
Artikel 28: Gennemførelsesretsakter

1. Medlemsstaterne træffer alle de nationale foranstaltninger, der er nødvendige for at

gennemføre Unionens juridisk bindende retsakter.

2. Når det er nødvendigt med ensartede betingelser for gennemførelse af Unionens bindende retsakter, kan disse retsakter tildele Kommissionen eller i specifikke tilfælde og i de tilfælde, der er omhandlet i artikel [FUSP], Rådet gennemførelsesbeføjelser.

3. Unionens gennemførelsesretsakter kan være underlagt kontrolbestemmelser svarende til de principper og regler, som Europa-Parlamentet og Rådet har vedtaget forudgående i

overensstemmelse med lovgivningsproceduren.

4. Unionens gennemførelsesretsakter har form af europæiske gennemførelsesforordninger eller europæiske gennemførelsesafgørelser.

Artikel 29: Unionens fælles udenrigs- og sikkerhedspolitik

1. Den Europæiske Union forpligter sig til at føre en fælles udenrigs- og sikkerhedspolitik, der bygger på en gradvis udvikling af den gensidige politiske solidaritet mellem medlemsstaterne, på en gradvis fastlæggelse af spørgsmål af almindelig interesse og på opnåelse af en stadig stigende grad af konvergens i medlemsstaternes optræden.

2. Det Europæiske Råd definerer Unionens strategiske interesser og fastlægger målene for den fælles udenrigs- og sikkerhedspolitik. Ministerrådet udformer denne politik efter bestemmelserne i forfatningens anden del.

3. Det Europæiske Råd og Ministerrådet vedtager de nødvendige afgørelser.

4. Den fælles udenrigs- og sikkerhedspolitik gennemføres af Unionens udenrigsminister og medlemsstaterne under anvendelse af nationale midler og Unionens midler.

5. Medlemsstaterne rådfører sig med hinanden i Rådet og i Det Europæiske Råd om alle udenrigs- og sikkerhedspolitiske spørgsmål, som er af almindelig interesse, med henblik på at fastlægge en fælles strategi. Før der træffes foranstaltninger på den internationale scene eller indgås forpligtelser, der kan berøre Unionens interesser, konsulterer den enkelte medlemsstat de øvrige medlemsstater i Rådet eller i Det Europæiske Råd. Medlemsstaterne sikrer, gennem en samordnet og konvergent optræden, at Unionen kan gøre sine interesser og værdier gældende på den internationale scene. Medlemsstaterne er indbyrdes solidariske.

6. Europa-Parlamentet høres om de vigtigste aspekter og grundlæggende valg i forbindelse med den fælles udenrigs- og sikkerhedspolitik og underrettes om udviklingen heri.

7. For så vidt angår den fælles udenrigs- og sikkerhedspolitik, vedtager Det Europæiske Råd og Ministerrådet afgørelser med enstemmighed, undtagen i de tilfælde, der er omhandlet i forfatningens anden del. De tager stilling på forslag af en medlemsstat eller Unionens udenrigsminister alene eller i fællesskab med Kommissionen.

8. Det Europæiske Råd kan med enstemmighed beslutte, at Rådet skal træffe afgørelse med kvalificeret flertal i andre tilfælde end dem, der er omhandlet i forfatningens anden del.

Artikel 30: Den fælles sikkerheds- og forsvarspolitik

1. Den fælles sikkerheds- og forsvarspolitik, der udgør en integrerende del af den fælles udenrigs- og sikkerhedspolitik, sikrer Unionen en operationel kapacitet under anvendelse af militære og civile midler. Unionen kan anvende disse i forbindelse med opgaver uden for Unionens område med henblik på bevarelse af freden og styrkelse af den internationale sikkerhed i overensstemmelse med principperne i De Forenede Nationers pagt.

2. Den fælles sikkerheds- og forsvarspolitik omfatter en gradvis udformning af Unionens fælles forsvarspolitik. Denne vil kunne føre til et fælles forsvar, når Det Europæiske Råd med enstemmighed træffer afgørelse herom. Det henstiller i så fald til medlemsstaterne, at de vedtager en sådan afgørelse i overensstemmelse med deres forfatningsmæssige bestemmelser. 

Unionens politik i denne artikels betydning berører ikke den særlige karakter af visse medlemsstaters sikkerheds- og forsvarspolitik og skal overholde de forpligtelser, som visse medlemsstater, hvis fælles forsvar foregår i Den Nordatlantiske Traktats Organisation (NATO), har i henhold til den nordatlantiske traktat, og skal være forenelig med den fælles sikkerheds og forsvarspolitik, der er fastlagt inden for denne ramme.

3. Medlemsstaterne stiller militær og civil kapacitet til rådighed for den fælles sikkerheds- og forsvarspolitik med henblik på at bidrage til opfyldelsen af de mål, der er opstillet af Rådet. 

Medlemsstaterne forpligter sig til gradvis at forbedre den militære kapacitet. Der oprettes et europæisk agentur for forsvarsmateriel og strategisk forskning, der skal klarlægge de operationelle behov, fremme foranstaltninger til opfyldelse heraf, bidrage til at påpege og eventuelt iværksætte alle nyttige foranstaltninger til styrkelse af forsvarets industrielle og teknologiske basis samt bistå Rådet med at evaluere forbedringen af den militære kapacitet. 

De medlemsstater, der i fællesskab opretter multinationale styrker, kan ligeledes stille disse styrker til rådighed for den fælles sikkerheds- og forsvarspolitik.

4. Afgørelser om gennemførelse af den fælles sikkerheds- og forsvarspolitik, herunder afgørelser om iværksættelse af en opgave som omhandlet i denne artikel, vedtages af Rådet, der træffer afgørelse med enstemmighed på forslag af Unionens udenrigsminister eller en medlemsstat. Udenrigsministeren kan eventuelt i fællesskab med Kommissionen stille forslag om anvendelse af både nationale midler og EU-instrumenter.

5. Rådet kan overdrage gennemførelsen af en opgave på EU-plan til en gruppe af medlemsstater. En sådan opgave gennemføres efter bestemmelserne i forfatningens anden del, afsnit B, artikel 18.

6. De medlemsstater, der opfylder kriterierne for et højt niveau for militær kapacitet, og som indbyrdes har indgået mere bindende forpligtelser på dette område med henblik på mere krævende missioner, etablerer et struktureret samarbejde inden for rammerne af Unionen. Dette samarbejde er omfattet af bestemmelserne i forfatningens anden del, afsnit B, artikel 20.

7. Indtil Det Europæiske Råd træffer afgørelse i medfør af stk. 2 i denne artikel, etableres der et tættere gensidigt forsvarssamarbejde inden for rammerne af Unionen. Såfremt en af de stater, der deltager i dette samarbejde, udsættes for et væbnet angreb på sit område, yder de øvrige deltagende stater som led i dette samarbejde og i overensstemmelse med artikel 51 i De Forenede Nationers pagt denne al den militære og anden hjælp og bistand, der ligger inden for deres formåen. De nærmere bestemmelser om deltagelsen i dette samarbejde og om, hvordan det skal fungere, tillige med de beslutningsprocedurer, som gælder for dette samarbejde, er fastlagt i forfatningens anden del, afsnit B, artikel 21.

8. Europa-Parlamentet høres om den fælles sikkerheds- og forsvarspolitiks principielle aspekter og grundlæggende valg og holdes orienteret om udviklingen heri.

Artikel X: Solidaritetsbestemmelse

I henhold til princippet om solidaritet tager Unionen alle de instrumenter i brug, der står til dens rådighed, herunder militære midler med henblik på:

· at forebygge terrortruslen

· at beskytte civilbefolkningen og de demokratiske institutioner mod et eventuelt terrorangreb

· at yde bistand til en medlemsstat på dennes område efter anmodning fra dens politiske myndigheder i tilfælde af et terrorangreb. 

Gennemførelsesbestemmelserne til denne artikel findes i forfatningens anden del, afsnit B, artikel X.

Artikel 31: Gennemførelse af området med frihed, sikkerhed og 

retfærdighed

1) Unionen sikrer et område med frihed, sikkerhed og retfærdighed

· ved at vedtage love og rammelove, der navnlig tager sigte på indbyrdes tilnærmelse af de nationale lovgivninger på de områder, der er angivet i forfatningens anden del;

· ved at fremme den gensidige tillid mellem medlemsstaternes kompetente myndigheder især på grundlag af gensidig anerkendelse af retslige og udenretslige afgørelser;

· gennem operationelt samarbejde mellem alle medlemsstaternes kompetente myndigheder med ansvar for den indre sikkerhed.

2) I forbindelse med området med frihed, sikkerhed og retfærdighed kan de nationale parlamenter deltage i evalueringsmekanismerne i artikel 4 i forfatningens anden del, og de er knyttet til den politiske kontrol med Europols aktiviteter i overensstemmelse med artikel 22 i forfatningens anden del.

3) På området politisamarbejde og retligt samarbejde i kriminalsager har medlemsstaterne initiativet efter de nærmere bestemmelser i artikel 8 i forfatningens anden del.

Artikel 32: Fælles principper for Unionens retsakter

1. Når det ikke specifikt er fastsat i forfatningen, træffer institutionerne under overholdelse af de gældende procedurer afgørelser om, hvilken type retsakt der skal vedtages i hvert enkelt tilfælde efter det proportionalitetsprincip, der er omhandlet i artikel 8.

2. Europæiske love, europæiske rammelove, europæiske forordninger og europæiske afgørelser skal begrundes og henvise til de forslag og udtalelser, som skal indhentes i henhold til denne forfatning.

Artikel 33: Offentliggørelse og ikrafttrædelse

1. De europæiske love og de europæiske rammelove, som vedtages efter lovgivningsproceduren, undertegnes af formanden for Europa-Parlamentet og formanden for Rådet. I de andre tilfælde undertegnes de af formanden for Rådet. Den Europæiske Unions love og Den Europæiske Unions rammelove offentliggøres i Den Europæiske Unions Tidende og træder i kraft på det i retsakterne fastsatte tidspunkt eller, hvis et sådant ikke er angivet, den tyvende dag efter offentliggørelsen.
2. Når Kommissionens eller Rådets europæiske forordninger og de europæiske afgørelser ikke angiver, hvem de er rettet til, eller når de er rettet til alle medlemsstaterne, offentliggøres de i Den Europæiske Unions Tidende og træder i kraft på det i retsakterne fastsatte tidspunkt eller, hvis et sådant ikke er angivet, den tyvende dag efter offentliggørelsen.

3. Andre afgørelser meddeles dem, de er rettet til, og får virkning ved denne meddelelse.
Afsnit VI: Unionens demokratiske liv

Artikel 33: Princippet om demokratisk lighed

Unionens funktionsmåde bygger på princippet om lighed mellem borgerne. Borgerne nyder lige stor opmærksomhed fra EU-institutionernes side.

Artikel 34: Princippet om et deltagelsesdemokrati

1. Enhver borger har ret til at deltage i Unionens demokratiske liv.

2. Unionens institutioner giver på passende måder borgere og repræsentative sammenslutninger mulighed for at give udtryk for deres opfattelser angående alle Unionens arbejdsområder og for at diskutere dem offentligt.

3. Unionens institutioner fører en åben, gennemsigtig og regelmæssig dialog med civilsamfundets repræsentative sammenslutninger.

Artikel 35: Den europæiske ombudsmand

Der udnævnes en europæisk ombudsmand, der skal modtage, undersøge og aflægge beretning om klager over tilfælde af dårlig forvaltning i EU-institutionerne.

Artikel 35a: Politiske partier på europæisk plan

Politiske partier på europæisk plan bidrager til at skabe en europæisk bevidsthed og til at udtrykke unionsborgernes politiske vilje.

Artikel 36: Åbenhed i EU-institutionernes arbejde

1. For at fremme gode styreformer og sikre civilsamfundets deltagelse arbejder EU-institutionerne med den størst mulige respekt for princippet om åbenhed.

2. Europa-Parlamentets samlinger er offentlige ligesom Rådets, når det forhandler om et lovgivningsforslag.

3. Alle unionsborgere og alle fysiske og juridiske personer, der har bopæl i en medlemsstat, har, uanset hvilken form dokumenterne foreligger i, ret til aktindsigt i dokumenter fra Europa-Parlamentet, Rådet og Kommissionen samt fra de agenturer og organer, som disse institutioner har oprettet.

4. Generelle principper og betingelser for samt begrænsninger i aktindsigten af hensyn til offentlige eller private interesser fastsættes af Europa-Parlamentet og Rådet efter lovgivningsproceduren.

5. De institutioner, agenturer og organer, der er nævnt i stk. 2, fastsætter hver især særlige bestemmelser vedrørende aktindsigt i deres forretningsordener.

Artikel 36a: Beskyttelse af personoplysninger

1. Enhver har ret til beskyttelse af personoplysninger, der vedrører ham/hende.

2. Europa-Parlamentet og Rådet vedtager efter lovgivningsproceduren reglerne for den beskyttelse af fysiske personer i forbindelse med behandling af personoplysninger, der skal varetages af Unionens institutioner og organer samt af medlemsstaterne under udøvelsen af aktiviteter, der er omfattet af EU-retten, og for den frie udveksling af personoplysninger.

Artikel 37: Kirkers og konfessionsløse organisationers status

1. Den Europæiske Union respekterer og anfægter ikke den status i henhold til national lovgivning, som kirker og religiøse sammenslutninger eller samfund har i medlemsstaterne.

2. Den Europæiske Union respekterer ligeledes filosofiske og konfessionsløse organisationers status.

3. Unionen opretholder en regelmæssig dialog med disse kirker og organisationer i anerkendelse af deres identitet og specifikke bidrag.

Eventuel artikel X, der kan indsættes i afsnit VI om det demokratiske liv

1. De europæiske folks kongres er den instans, hvor det europæiske politiske liv tages op til overvejelse. Den træder sammen mindst en gang om året. Møderne er offentlige. Formanden for Europa-Parlamentet indkalder til møderne og fungerer som formand.

2. Kongressen deltager ikke i Unionens lovgivningsprocedure.

3. Formanden for Det Europæiske Råd aflægger rapport om Unionens tilstand. Formanden for Kommissionen fremlægger det årlige lovgivningsprogram.

4. En tredjedel af kongressens deltagere er medlemmer af Europa-Parlamentet, og to tredjedele er repræsentanter for de nationale parlamenter. Der må højst være 700 deltagere.

Afsnit VII: Unionens finanser

Artikel 38: Unionens indtægter

Unionens budget finansieres med forbehold af andre indtægter fuldt ud af egne indtægter. 

Rådet, der træffer afgørelse med enstemmighed på forslag af Kommissionen og efter høring af Europa-Parlamentet, fastsætter bestemmelserne vedrørende Unionens ordning med egne indtægter, som det henstiller til medlemsstaterne at vedtage i overensstemmelse med deres forfatningsmæssige bestemmelser.

Artikel 39: Budgetmæssige og finansielle principper

1. Alle Unionens indtægter og udgifter skal anslås for hvert regnskabsår og optages i budgettet i overensstemmelse med bestemmelserne i forfatningens del II.

2. Indtægter og udgifter på budgettet skal balancere.

3. De i budgettet anførte udgifter bevilges for et regnskabsår ad gangen i overensstemmelse med den lov, der er omhandlet i artikel B (del II, tidl. artikel 279: regnskabsregulativet (finansforordningen)).

4. Afholdelse af udgifter på budgettet er betinget af forudgående vedtagelse af en juridisk bindende retsakt, der udgør retsgrundlaget for Unionens tiltag og for afholdelsen af udgifterne i overensstemmelse med den i artikel B omhandlede lov (del II, tidl. 279: regnskabsregulativet (finansforordningen)). Denne retsakt skal have form af en europæisk lov, en europæisk ram-melov, en europæisk forordning eller en europæisk afgørelse.

5. For at sikre budgetdisciplin fremsætter Kommissionen ingen forslag til EU-retsakter, ændrer ikke sine forslag og vedtager ingen gennemførelsesforanstaltninger, der kan have betydelig indvirkning på budgettet, uden at afgive forsikring om, at forslaget eller foranstaltningen kan finansieres inden for rammerne af Unionens egne indtægter.

6. Unionens budget gennemføres i overensstemmelse med princippet om forsvarlig økonomisk forvaltning. Medlemsstaterne og Unionen samarbejder med henblik på at sikre, at bevillingerne anvendes i overensstemmelse med princippet om forsvarlig økonomisk forvaltning.

7. Unionen og medlemsstaterne bekæmper svig og enhver anden ulovlig aktivitet, der skader Fællesskabets finansielle interesser, i overensstemmelse med bestemmelserne i artikel Z (del II, tidl. artikel 280 TEF).

Artikel 40: Unionens budgetprocedure

Europa-Parlamentet og Rådet vedtager i fællesskab på forslag af Kommissionen 1 Unionens årlige budget i overensstemmelse med de nærmere bestemmelser i artikel W (tidl. artikel 272 i TEF, forfatningens del II).

Unionens budget fastlægges under overholdelse af de flerårige finansielle overslag, der er omhandlet i artikel Y (forfatningens del II)
Afsnit IX: Unionen og dens nærområder

Artikel 42: Unionen og dens nærområder

1. Unionen udvikler privilegerede forbindelser med sine nabolande med henblik på at skabe et område med velfærd og godt naboskab, der er kendetegnet ved tætte og fredelige forbindelser baseret på samarbejde.

2. I den forbindelse kan Unionen indgå og gennemføre særlige aftaler med de berørte stater i overensstemmelse med bestemmelserne i artikel X i forfatningens anden del. Disse aftaler kan omfatte gensidige rettigheder og forpligtelser samt muligheden for fælles optræden. Der holdes regelmæssigt samråd om aftalernes gennemførelse.

Afsnit X: Medlemskab af Unionen

Artikel 43: Kriterier for medlemskab af Unionen

Unionen er åben for alle europæiske stater, hvis folk deler værdierne i artikel 2, og som respekterer disse værdier og forpligter sig til at fremme dem i fællesskab. Tiltrædelse af Unionen forudsætter accept af dens forfatning.

Artikel 44: Procedure for tiltrædelse af Unionen

Enhver europæisk stat, som ønsker at blive medlem af Unionen, kan rette sin ansøgning til Rådet. Europa-Parlamentet og de nationale parlamenter underrettes om denne ansøgning. Rådet træffer afgørelse med enstemmighed efter høring af Kommissionen og efter samstemmende udtalelse fra Europa-Parlamentet, der udtaler sig med absolut flertal blandt sine medlemmer. Vilkårene og de nærmere bestemmelser for optagelsen fastlægges ved en aftale mellem medlemsstaterne og den ansøgende stat. Denne aftale forelægges samtlige kontraherende stater til ratifikation i overensstemmelse med deres forfatningsmæssige bestemmelser.

Artikel 45: Suspension af de rettigheder, der følger af medlemskab af Unionen

1. Rådet kan med et flertal på fire femtedele af sine medlemmer på begrundet forslag af en tredjedel af medlemsstaterne, Europa-Parlamentet eller Kommissionen og efter samstemmende udtalelse fra Europa-Parlamentet fastslå, at der er en klar fare for, at en medlemsstat groft overtræder værdier i artikel 2. Inden Rådet fastslår dette, hører det den berørte medlemsstat, og det kan efter samme fremgangsmåde rette henstillinger til den. 

Rådet efterprøver regelmæssigt, om de forhold, der har fået Rådet til at fastslå ovennævnte, stadig er gældende.

2. Det Europæiske Råd kan med enstemmighed på forslag af en tredjedel af medlemsstaterne eller Kommissionen og efter samstemmende udtalelse fra Europa-Parlamentet fastslå, at en medlemsstat groft og vedvarende overtræder værdier i artikel 2, efter at have opfordret den pågældende medlemsstat til at fremsætte sine bemærkninger.

3. Hvis en overtrædelse som omhandlet i stk. 2 er fastslået, kan Rådet med kvalificeret flertal beslutte at suspendere visse af de rettigheder, der følger af anvendelsen af forfatningen på den pågældende medlemsstat, herunder den pågældende medlemsstats stemmerettigheder i Rådet. Rådet tager i så fald hensyn til en sådan suspensions mulige følger for fysiske og juridiske personers rettigheder og forpligtelser. 

Den pågældende medlemsstat er under alle omstændigheder fortsat bundet af sine forpligtelser i henhold til forfatningen.

4. Rådet kan senere med kvalificeret flertal beslutte at ændre eller tilbagekalde foranstaltninger, der er truffet i medfør af stk. 3, som følge af ændringer i den situation, som har ført til, at de blev indført.

5. Ved anvendelsen af denne artikel træffer Rådet afgørelse uden at tage den pågældende medlemsstat i betragtning. Det forhold, at medlemmer, der er til stede eller repræsenteret, undlader at stemme, hindrer ikke vedtagelsen af de i stk. 2 omhandlede afgørelser. 

Dette stykke gælder også, hvis stemmerettigheder suspenderes i medfør af stk. 3.

6. Ved anvendelsen af stk. 1 og 2 træffer Europa-Parlamentet afgørelse med et flertal på to tredjedele af de afgivne stemmer og et flertal af sine medlemmer.

Artikel 46: Frivillig udtræden af Unionen

1. Enhver medlemsstat kan under overholdelse af sine interne forfatningsmæssige bestemmelser beslutte at udtræde af Den Europæiske Union.

2. Hvis en medlemsstat beslutter at udtræde, giver den Rådet meddelelse herom. Efter denne meddelelse forhandler og indgår Unionen med den pågældende stat en aftale om de nærmere bestemmelser for statens udtræden under hensyn til rammerne for dennes fremtidige forbindelser med Unionen. Denne aftale indgås på Unionens vegne af Rådet, der træffer afgørelse med kvalificeret flertal efter samstemmende udtalelse fra Europa-Parlamentet. 

Den udtrædende stat deltager hverken i de af Rådets debatter eller i de af Rådets afgørelser, der vedrører den selv.

3. Denne forfatning ophører med at finde anvendelse på den berørte stat på datoen for udtrædelsesaftalens ikrafttræden eller, hvis en sådan aftale ikke foreligger, to år efter meddelelsen i stk. 2.

Del III: Almindelige og afsluttende bestemmelser

Artikel A: Ophævelse af de tidligere traktater

På datoen for forfatningstraktatens ikrafttræden ophæves traktaten om oprettelse af Det Europæiske Fællesskab af 25. marts 1957, den europæiske fælles akt af 17. februar 1986, traktaten om Den Europæiske Union af 7. februar 1992 samt Amsterdam-traktaten af 2. oktober 1997 og Nice-traktaten af 26. februar 2001. De akter og traktater, der er opregnet i et bilag, ophæves ligeledes.

Artikel B: Retlig kontinuitet i forhold til Det Europæiske Fællesskab og Den Europæiske Union

Den Europæiske Union følger efter De Europæiske Fællesskaber og Unionen med alle de rettigheder og forpligtelser, som disse har, hvad enten de er interne eller følger af internationale aftaler, og som er opstået inden forfatningstraktatens ikrafttræden i henhold til tidligere traktater, protokoller og akter, herunder alle elementer i Fællesskabernes og Unionens aktiver og passiver samt disses arkiver. 

Bestemmelser i EU-institutionernes retsakter, der er vedtaget i henhold til de i stk. 1 omhandlede traktater og akter, forbliver i kraft, for så vidt de er forenelige med forfatningen. De Europæiske Fællesskabers Domstols retspraksis opretholdes som den primære kilde til fortolkning af forfatningen og retsakterne før dennes ikrafttræden.

Artikel C: Anvendelsesområde

1. Forfatningstraktaten gælder for Kongeriget Belgien, Kongeriget Danmark, Forbundsrepublikken Tyskland, Den Hellenske Republik, Kongeriget Spanien, Den Franske Republik, Irland, Den Italienske Republik, Storhertugdømmet Luxembourg, Kongeriget Nederlandene, Republikken Østrig, Den Portugisiske Republik, Republikken Finland, Kongeriget Sverige og Det Forenede Kongerige Storbritannien og Nordirland og ...

2. Forfatningstraktaten gælder for de franske oversøiske departementer, Azorerne, Madeira og De Kanariske Øer i overensstemmelse med artikel ... i anden del.

3. På de oversøiske lande og territorier, der er opregnet i listen i [bilag II til TEF], anvendes den særlige associeringsordning, som er nærmere fastlagt i forfatningstraktatens [fjerde del af TEF] del. 

Forfatningstraktaten finder ikke anvendelse på oversøiske lande og territorier, der opretholder særlige forbindelser med Det Forenede Kongerige Storbritannien og Nordirland, og som ikke er nævnt i ovenstående liste.

4. Forfatningstraktaten finder anvendelse på de europæiske områder, hvis udenrigsanliggender varetages af en medlemsstat.

5. Forfatningstraktaten finder anvendelse på Ålandsøerne i overensstemmelse med bestemmelserne i protokol nr. 2 i akten vedrørende vilkårene for Republikken Østrigs, Republikken Finlands og Kongeriget Sveriges tiltrædelse.

6. Uanset de foregående stykker gælder følgende:

a) Forfatningstraktaten finder ikke anvendelse på Færøerne.

b) Forfatningstraktaten finder ikke anvendelse på de områder på Cypern, hvorover Det

Forenede Kongerige Storbritannien og Nordirland udøver overhøjhed.

c) Forfatningstraktaten finder kun anvendelse på Kanaløerne og øen Man i det omfang, det er nødvendigt for at sikre anvendelsen på disse øer af den ordning, der er fastsat i traktaten vedrørende de nye medlemsstaters tiltrædelse af Det Europæiske Økonomiske

Fællesskab og af Det Europæiske Atomenergifællesskab, undertegnet den 22. januar 1972.

Artikel D: Regionale unioner

Forfatningstraktaten er ikke til hinder for, at de regionale unioner mellem Belgien og Luxembourg og mellem Belgien, Luxembourg og Nederlandene fortsat består og gennemføres, i det omfang disse regionale unioners mål ikke nås ved anvendelsen af forfatningstraktaten.

Artikel E: Protokoller

De protokoller, der knyttes som bilag til denne traktat, udgør en integrerende del heraf.

Artikel F: Procedure for revision af forfatningstraktaten

Enhver medlemsstats regering eller Kommissionen kan forelægge Rådet forslag til revision af forfatningstraktaten. Disse forslag meddeles de nationale parlamenter.

Hvis Rådet efter høring af Europa-Parlamentet og i givet fald af Kommissionen udtaler sig til fordel for afholdelse af en konference mellem repræsentanterne for medlemsstaternes regeringer, indkaldes denne af Rådets formand for i fællesskab at fastlægge de ændringer, der skal foretages i forfatningstraktaten. Hvis det drejer sig om institutionelle ændringer på det monetære område, skal Rådet for Den Europæiske Centralbank også høres.

Ændringerne træder i kraft efter at være blevet ratificeret af alle medlemsstaterne i overensstemmelse med deres forfatningsmæssige bestemmelser.

Artikel G: Forfatningstraktatens vedtagelse, ratifikation og ikrafttræden

1. Forfatningstraktaten skal ratificeres af De Høje Kontraherende Parter i overensstemmelse med deres forfatningsmæssige bestemmelser. Ratifikationsinstrumenterne deponeres hos Den Italienske Republiks regering.

2. Forfatningstraktaten træder i kraft den ..., forudsat at samtlige ratifikationsinstrumenter er deponeret, eller, hvis dette ikke er tilfældet, den første dag i den måned, der følger efter deponeringen af det sidste ratifikationsinstrument.

3. Hvis fire femtedele af medlemsstaterne to år efter undertegnelsen af forfatningstraktaten har ratificeret den, og en eller flere medlemsstater er stødt på vanskeligheder i forbindelse med ratifikationen, tager Det Europæiske Råd spørgsmålet op.

Artikel H: Varighed

Forfatningstraktaten er indgået for ubegrænset tid.

Artikel I: Sprog

Forfatningstraktaten, der er udarbejdet i ét eksemplar på dansk, engelsk, finsk, fransk, græsk, irsk, italiensk, nederlandsk, portugisisk, spansk, svensk, tysk og ..., hvilke tekster alle har samme gyldighed, deponeres i Den Italienske Republiks regerings arkiver. Denne regering fremsender en bekræftet genpart til hver af de øvrige signatarstaters regeringer.

Udkast til protokol om: 

– anvendelse af nærhedsprincippet og 

proportionalitetsprincippet 

– de nationale parlamenters rolle i Den Europæiske Union

Protokol om anvendelse af nærhedsprincippet og 

proportionalitetsprincippet

DE HØJE KONTRAHERENDE PARTER, SOM ØNSKER, at beslutninger træffes så tæt på borgerne som muligt, SOM ER BESLUTTET PÅ at fastsætte betingelserne for anvendelse af nærhedsprincippet og pro-portionalitetsprincippet som nedfældet i artikel 8 i forfatningen samt at skabe et system for over-vågning af institutionernes anvendelse af nævnte princip, ER BLEVET ENIGE OM følgende bestemmelser, som knyttes til forfatningen:

1. De enkelte institutioner sikrer til stadighed, at nærhedsprincippet og proportionalitetsprincippet som defineret i artikel 8 i forfatningen overholdes.

2. Inden Kommissionen fremsætter forslag til en retsakt, foretager den undtagen i særligt hastende eller fortrolige tilfælde omfattende konsultationer. Disse konsultationer skal, når det er relevant, tage hensyn til de planlagte foranstaltningers regionale og lokale dimension.

3. Kommissionen fremsender alle sine lovgivningsforslag samt sine ændrede forslag til medlemsstaternes nationale parlamenter samtidig med fremsendelsen til fællesskabslovgiveren. Så snart Europa-Parlamentets lovgivningsmæssige beslutninger og Rådets fælles holdninger er blevet vedtaget, fremsendes de til medlemsstaternes nationale parlamenter.

4. Kommissionen begrunder sit forslag med hensyn til nærhedsprincippet. Ethvert forslag til retsakt bør indeholde en "nærhedsprincipanalyse", der omfatter de detaljerede elementer, som gør det muligt at foretage en vurdering med hensyn til overholdelsen af nærhedsprincippet. Denne analyse skal omfatte en vurdering af forslagets finansielle virkninger og, når der er tale om en rammelov, dens følger i henseende til de regler, som medlemsstaterne skal iværksætte, herunder eventuelt den regionale lovgivning. Begrundelsen for at fastslå, at et fællesskabsmål bedre kan nås på fællesskabsplan, skal underbygges af kvalitative og om muligt kvantitative indikatorer. Kommissionen skal tage hensyn til nødvendigheden af, at enhver byrde af finansiel eller administrativ art, der pålægges Fællesskabet, nationale regeringer, lokale myndigheder, erhvervsdrivende og borgere, begrænses mest muligt og står i rimeligt forhold til det mål, der skal nås.

5. Ethvert nationalt parlament i en medlemsstat kan senest seks uger efter, at Kommissionen har forelagt et lovgivningsforslag fremsende en begrundet udtalelse til formændene for Europa-Parlamentet, Rådet og Kommissionen med grundene til, at det mener, at det pågældende forslag ikke er i overensstemmelse med nærhedsprincippet. Hvert nationalt parlament skal udforme de interne ordninger for konsultation af hvert kammer i de medlemsstater, der har to-kammersystem, og/eller eventuelt af de regionale parlamenter med lovgivningskompetence.

6. Europa-Parlamentet, Rådet og Kommissionen tager hensyn til de begrundede udtalelser fra de nationale parlamenter.

Såfremt mindst en tredjedel af de nationale parlamenter afgiver begrundede udtalelser om, at Kommissionens forslag krænker nærhedsprincippet, skal Kommissionen genbehandle sit forslag. Efter denne genbehandling kan Kommissionen beslutte at opretholde sit forslag, ændre det eller trække det tilbage. Kommissionen begrunder sin beslutning.

7. Medlemsstaternes nationale parlamenter kan også i tiden mellem indkaldelsen til møde i Forligsudvalget og afholdelsen af dette afgive en begrundet udtalelse med forklaring på, hvorfor de mener, at Rådets fælles holdning eller Europa-Parlamentets ændringer ikke overholder nærhedsprincippet. På mødet i Forligsudvalget tager Europa-Parlamentet og Rådet i videst mulig udstrækning hensyn til de udtalelser, som medlemsstaternes nationale parlamenter har afgivet.

8. I henhold til artikel [nuværende artikel 230] i forfatningen har Domstolen kompetence til at udtale sig om klager, der indbringes af medlemsstaterne under påberåbelse af krænkelse af nærhedsprincippet, eventuelt på anmodning af deres nationale parlamenter, og i overensstemmelse med deres forfatningsmæssige bestemmelser. I overensstemmelse med samme artikel i forfatningen kan også Regionsudvalget indbringe klager for så vidt angår retsakter, som det er blevet hørt om.

9. Kommissionen forelægger hvert år Det Europæiske Råd, Europa-Parlamentet og Rådet en rapport om anvendelsen af forfatningens artikel 8, stk. 3. Årsrapporten sendes også til Regionsudvalget og Det Økonomiske og Sociale Udvalg.

Protokol om de nationale parlamenters rolle i Den Europæiske Union

DE HØJE KONTRAHERENDE PARTER, SOM MINDER OM, at den måde, hvorpå de enkelte nationale parlamenter udøver kontrol af deres egen regering i relation til Den Europæiske Unions aktiviteter, falder ind under den enkelte medlemsstats særlige forfatningsmæssige system og praksis, Som imidlertid ØNSKER at tilskynde til, at de nationale parlamenter i højere grad inddrages i Den Europæiske Unions aktiviteter, og at øge deres muligheder for at udtrykke deres synspunkter i spørgsmål, som kan være af særlig interesse for dem, ER BLEVET ENIGE OM følgende bestemmelser, der knyttes til forfatningen:

I. Information til medlemsstaternes nationale parlamenter

1. Kommissionen sender direkte alle sine høringsdokumenter (grøn- og hvidbøger og meddelelser) til medlemsstaternes nationale parlamenter.

2. Kommissionen sender alle sine lovgivningsforslag direkte til medlemsstaternes nationale parlamenter samtidig med fremsendelsen til Europa-Parlamentet og Rådet.

3. Medlemsstaternes nationale parlamenter kan sende formændene for Europa-Parlamentet, Rådet og Kommissionen en begrundet udtalelse om, hvorvidt et lovgivningsforslag fra Kommissionen overholder nærhedsprincippet, i overensstemmelse med den fremgangsmåde, der er fastlagt i protokollen om anvendelse af nærhedsprincippet og proportionalitetsprincippet.

4. Der skal forløbe en periode på seks uger mellem det tidspunkt, hvor et lovgivningsforslag stilles til rådighed af Kommissionen for Europa-Parlamentet, Rådet og medlemsstaternes nationale parlamenter på deres sprog, og det tidspunkt, hvor det sættes på Rådets dagsorden med henblik på vedtagelse eller vedtagelse af en fælles holdning inden for rammerne af lovgivningsproceduren i artikel [X i del II i traktaten om indførelse af en forfatning for Europa]; denne frist kan dog fraviges på grund af en sags hastende karakter, men dette skal begrundes i retsakten eller den fælles holdning.

5. Rådets dagsordener og protokoller sendes direkte til medlemsstaternes nationale parlamenter.

6. Kommissionen sender samtidig med fremsendelsen til Europa-Parlamentet og Rådet medlemsstaternes nationale parlamenter alle instrumenter vedrørende programmering af lovgivningen eller politikstrategien, som den forelægger Europa-Parlamentet og Rådet, til underretning.

7. Revisionsretten sender medlemsstaternes nationale parlamenter sin årsberetning til underretning samtidig med fremsendelsen til Europa-Parlamentet og Rådet.

8. Europa-Parlamentet undersøger sammen med de nationale parlamenter, hvordan man effektivt kan fremme det interparlamentariske samarbejde inden for Den Europæiske Union.

9. Konferencen for Organer med Ansvar for EU-anliggender i Unionens Parlamenter, der blev nedsat den 16.-17. november 1989, kan forelægge ethvert bidrag, som den finder hensigtsmæssigt, for Europa-Parlamentet, Rådet og Kommissionen. Sådanne bidrag forpligter på ingen måde de nationale parlamenter eller foregriber deres holdning.

–

*)  Drøftes i Konventet 15.-16. maj

� 	Det forlyder, at der derudover vil komme udkast til en artikel 32b om forstærket samarbejde. Præsidiet overvejer også endnu engang, om det skal nævne den åbne koordinationsmetode i forfatningstraktaten, men i givet fald bliver det formentlig først i det reviderede udkast i slutningen af maj.


� 	Da udkastene er blevet til på forskellige tidspunkter, er der ikke helt konsekvens i nummerrækkefølgen. F.eks. findes der artikler både i afsnit III og afsnit IV med numrene 14-16, ligesom der findes to forskellige artikel 33, der er ikke nogen artikel 41, og flere steder har Præsidiet efterfølgende fundet ud af, at det ville foreslå flere artikler end oprindelig planlagt, hvorfor der findes artikelnumre som 17, 17a og 17b. 





